Forslag til RÅDETS FORORDNING om ændring af forordning (EF) nr. 772/1999 om indførelsen af en endelig antidumping- og udligningstold på importen af opdrættede atlanterhavslaks med oprindelse i Norge

(forelagt af Kommissionen)

BEGRUNDELSE

1. Ved forordning (EF) nr. 772/1999, senest ændret ved forordning (EF) nr. 322/2002, indførte Rådet endelig antidumping- og udligningstold på importen af opdrættede atlanterhavslaks fra Norge, undtagen hvis denne vare eksporteres af en af de norske eksportører, fra hvilke Kommissionen ved afgørelse 97/634/EF, senest ændret ved afgørelse 2002/157/EF, har godtaget individuelle pristilsagn. Disse selskaber er anført i bilagene til nævnte forordning og afgørelse.

2. Tre norske selskaber har hævdet, at de er "nye eksportører" i henhold til antidumping- og antisubsidiegrundforordningen og har afgivet tilsagn. Efter at have undersøgt sagen fastslog Kommissionen, at ansøgerne opfyldte betingelserne for at blive anset for at være nye eksportører. Tilsagnene blev derfor anset for at være tilfredsstillende og er blevet godtaget af Kommissionen.

3. Efter en koncernreorganisering anmodede et norsk selskab, der har afgivet tilsagn, om, at dets navn blev erstattet med navnet på et forretningsmæssigt forbundet selskab på listen over selskaber, hvis tilsagn er godtaget, og som er fritaget for told.

4. Et andet selskab meddelte Kommissionen, at det havde ændret navn, og at det var blevet fusioneret med et forretningsmæssigt forbundet selskab i samme koncern, der havde afgivet tilsagn, og at tilsagnet ikke længere var relevant for dette forretningsmæssigt forbundne selskab. Det ønskede derfor, at selskabets nye navn blev anført på listen over selskaber, hvis tilsagn er blevet godtaget, og som er fritaget for told, og at navnet på det forretningsmæssigt forbundne selskab, med hvilket det var blevet fusioneret, blev slettet fra listen.

5. En anden norsk eksportør ønskede at trække sit tilsagn tilbage.

6. Anmodningerne er blevet undersøgt og findes alle acceptable, da forandringerne ikke indebærer nogen betydelige ændringer, der gør det nødvendigt igen at vurdere spørgsmålet om dumping og subsidiering, og de påvirker heller ikke de overvejelser, der lå til grund for godtagelsen af tilsagnene.

7. I betragtning af ovenstående er det nødvendigt at ændre listen i bilaget til forordning (EF) nr. 772/1999 over selskaber, der er fritaget for antidumping- og udligningstold.

8. Sideløbende ændrer Kommissionen bilaget til afgørelse 97/634/EF, der angiver de selskaber, hvis tilsagn er godtaget.

Forslag til RÅDETS FORORDNING om ændring af forordning (EF) nr. 772/1999 om indførelsen af en endelig antidumping- og udligningstold på importen af opdrættede atlanterhavslaks med oprindelse i Norge

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab [1], særlig artikel 8,

[1] EFT L 56 af 6.3.1996, s. 1. Forordningen er senest ændret ved forordning (EF) nr. 1972/2002 (EFT L 305 af 7.11.2002, s. 1).

under henvisning til Rådets forordning (EF) nr. 2026/97 af 6. oktober 1997 om beskyttelse mod subsidieret indførsel fra lande, der ikke er medlemmer af Det Europæiske Fællesskab [2], særlig artikel 13,

[2] EFT L 288 af 21.10.1997, s. 1. Forordningen er senest ændret ved forordning (EF) nr. 1973/2002 (EFT L 305 af 7.11.2002, s. 4).

under henvisning til forslag fra Kommissionen forelagt efter høring af Det Rådgivende Udvalg, og

ud fra følgende betragtninger:

A. TIDLIGERE PROCEDURE

(1) Den 31. august 1996 offentliggjorde Kommissionen to separate meddelelser i De Europæiske Fællesskabers Tidende om indledning af en antidumpingprocedure [3] og en antisubsidieprocedure [4] vedrørende importen af opdrættede atlanterhavslaks (i det følgende benævnt "den pågældende vare") med oprindelse i Norge.

[3] EFT C 253 af 31.8.1996, s. 18.

[4] EFT C 253 af 31.8.1996, s. 20.

(2) Disse procedurer førte til, at der i september 1997 blev indført antidumping- og udligningstold ved Rådets forordning (EF) nr. 1890/97 [5] og nr. 1891/97 [6] for at afhjælpe de skadelige virkninger af dumping og subsidiering.

[5] EFT L 267 af 30.9.1997, s. 1.

[6] EFT L 267 af 30.9.1997, s. 19.

(3) Samtidig godtog Kommissionen ved afgørelse 97/634/EF [7] tilsagn fra 190 norske eksportører, og importen af den pågældende vare, som eksporteredes til Fællesskabet af disse selskaber, blev fritaget for antidumping- og udligningstolden.

[7] EFT L 267 af 30.9.1997, s. 81. Afgørelsen er senest ændret ved afgørelse 2002/157/EF (EFT L 51 af 22.2.2002, s. 32).

(4) Toldens form var senere genstand for en fornyet undersøgelse, og forordning (EF) nr. 1890/97 og 1891/97 blev erstattet af forordning (EF) nr. 772/1999 [8].

[8] EFT L 101 af 16.4.1999, s. 1. Forordningen er senest ændret ved forordning (EF) nr. 322/2002 (EFT L 51 af 22.2.2002, s. 1).

B. NYE EKSPORTØRER, NAVNEÆNDRINGER OG FRIVILLIG TILBAGETRÆKNING AF TILSAGN

(5) Tre norske selskaber, Vestmar A/S, Gaia Seafood A/S og Polar Quality A/S, har hævdet, at de er "nye eksportører" i henhold til artikel 2 i forordning (EF) nr. 772/1999 i forbindelse med artikel 11, stk. 4, i forordning (EF) nr. 384/96 og artikel 20 i forordning (EF) nr. 2026/97 og har afgivet tilsagn, der er identiske med de tilsagn, der tidligere er godtaget fra andre norske selskaber. Efter at have undersøgt sagen fastslog Kommissionen, at ansøgerne opfyldte betingelserne for at blive anset for at være nye eksportører, og tilsagnene er derfor blevet godtaget. Disse selskaber bør derfor også være omfattet af fritagelsen for antidumping- og udligningstold.

(6) En norsk eksportør, Arctic Group International, der havde afgivet tilsagn, meddelte Kommissionen, at den koncern, som selskabet var del af, er blevet reorganiseret, og at et andet selskab i koncernen, Arctic Group Maritime A/S, nu er ansvarligt for eksporten til Fællesskabet. Selskabet anmodede derfor om, at dets navn ændres på listen i bilaget til afgørelse 97/634/EF over de selskaber, hvis tilsagn er godtaget, og på listen i bilaget til forordning (EF) nr. 772/1999 over de selskaber, der er fritaget for antidumping- og udligningstold.

(7) Et andet selskab, Fjord Seafood Midt-Norge A/S, der har afgivet tilsagn, meddelte Kommissionen, at det havde ændret navn til Fjord Seafood Norway A/S, og at det i øvrigt var blevet fusioneret med et selskab i samme koncern, Fjord Seafood Måløy, der også havde afgivet tilsagn. Det anmodede derfor om, at selskabets nye navn opføres på de ovennævnte lister, og om, at det forretningsmæssigt forbundne selskab, Fjord Seafood Måløy, fjernes fra listerne, da et særskilt tilsagn ikke længere var relevant.

(8) Efter at have undersøgt sagen finder Kommissionen, at anmodningerne kan imødekommes, da forandringerne ikke indebærer nogen betydelige ændringer, der gør det nødvendigt igen at vurdere spørgsmålet om dumping eller subsidiering, og de påvirker heller ikke de overvejelser, der lå til grund for godtagelsen af tilsagnene. Navnene Arctic Group International og Fjord Seafood Midt-Norge A/S bør derfor ændres til henholdsvis Arctic Group Maritime A/S og Fjord Seafood Norway A/S på listen i bilaget til forordning (EF) nr. 772/1999 over selskaber, hvis tilsagn er godtaget, og navnet Fjord Seafood Måløy A/S bør slettes på samme liste.

(9) Et andet norsk selskab, Timar Seafood A/S, meddelte Kommissionen, at det ønskede at trække sit tilsagn tilbage. Dette selskab bør derfor slettes af listen i bilaget til afgørelse 772/1999/EF over selskaber, hvis tilsagn er godtaget.

C. ÆNDRING AF BILAGET TIL FORORDNING (EF) NR. 772/1999

(10) Bilaget til forordning (EF) nr. 772/1999, der anfører de selskaber, som er fritaget for antidumping- og udligningstolden, bør derfor ændres i overensstemmelse med ovenstående -

UDSTEDT FØLGENDE FORORDNING:

Artikel 1

Bilaget til forordning (EF) nr. 772/1999 erstattes af bilaget til nærværende forordning.

Artikel 2

1. (a) Der indføres en endelig udlignings- og antidumpingtold på importen af opdrættede (ikke vilde) atlanterhavslaks henhørende under KN-kode ex 0302 12 00 (Taric-kode 0302 12 00*21, 0302 12 00*22, 0302 12 00*23 og 0302 12 00*29), ex 0303 22 00 (Taric-kode 0303 22 00*21, 0303 22 00*22, 0303 22 00*23 og 0303 22 00*29), ex 0304 10 13 (Taric-kode 0304 10 13*21 og 0304 10 13*29) og ex 0304 20 13 (Taric-kode 0304 20 13*21 og 0304 20 13*29) med oprindelse i Norge og eksporteret af Fjord Seafood Måløy A/S og Timar Seafood A/S.

(b) Tolden finder ikke anvendelse på vilde atlanterhavslaks (Taric-kode 0302 12 00*11, 0304 10 13*11, 0303 22 00*11 og 0304 20 13*11). I forbindelse med denne forordning forstås der ved vilde atlanterhavslaks fisk, som landingsmedlemsstaternes kompetente myndigheder ved hjælp af alle told- og transportdokumenter, der fremlægges af de berørte parter, finder godtgjort er fanget på havet.

2. (a) Udligningstolden fastsættes til 3,8 % af nettoprisen, frit Fællesskabets grænse, ufortoldet.

(b) Antidumpingtolden, der finder anvendelse på nettoprisen, frit Fællesskabets grænse, ufortoldet, fastsættes til 0,32 EUR pr. kg af varens nettovægt. Hvis prisen frit Fællesskabets grænse, inklusive udlignings- og antidumpingtold, imidlertid er mindre end den i stk. 3 fastsatte relevante mindstepris, opkræves antidumpingtolden med forskellen mellem denne mindstepris og prisen frit Fællesskabets grænse, inklusive udligningstolden.

3. I forbindelse med stk. 2 finder følgende mindstepriser anvendelse pr. kg af varens nettovægt:

>TABELPOSITION>

Artikel 3

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den ...

På Rådets vegne

Formand

BILAG Selskaber, der har afgivet tilsagn og derfor er fritaget for at betale endelig antidumping- og udligningstold

>TABELPOSITION>